壽四川制置李侍郎
作者：魏了翁
朝代：宋

paragraphs: 崧高二王德，豐水數世仁。
一心千古脈，一氣三才根。
人言通德門，封培知幾春。
陵州不盡用，雝國非全神。
厥美鍾在季，魯殿巋然存。
誰知中興主，流澤被子孫。
是用遺一老，爲社稷萬人。
三朝典刑舊，四海觀聽新。
自公鎮西南，威聲憺胡虜。
棄地遄歸疆，餘民亦安土。
便當度雙劍，建大將旗皷。
進賢黜不衷，討貳誅失伍。
增屯御驕卒，募耕實邊圄。
堂堂當道卧，一勇銷百侮。
願公排羣議，釋我分外慮。
上流屹長城，却歸輔明主。